Muzium Pogun (Malaysia)

**Muzium Pogun** nopo nga muzium umum id Kuala Lumpur, Malaysia montok do koinusan Malaysia, koubasanan, om sajara. Poinladsong id Ralan Damansara miinsomok do Taman Tasik Perdana, katalib do Stesyen KL Sentral. Labus do bongunan nopo nga kiroromu Melayu tradisional om nokoburu. Nokohimagon iti di 31 Magus 1963, om kifungsi sabaagi repositori tinungkusan koubasanan om sajara Malaysia.

Muzium Pogun nopo iso struktur tolu simbou, 109.7 meter (359 kaki 11 in) ninaru om 15.1 meter (49 kaki 6 in) linaab, 37.6 meter (123 kaki 4 in) kinawas mantad titik taatanga. Muzium diti nopo nga popoion do apat galeri toponsol montok etnologi om sajara sandad (geologi). Kopokitanan nopo nga miagal do tableaux mingkakat obibas i popokito do ababayan koubasanan miagal do pisasawaan, karamayan om tongorasuk; kumaa sanjata koubasanan, tuunion, inus om tinunturu, om winoun posorili.

## Sajara

### Muzium Selangor Laid
Muzium Selangor nopo nga muzium pogun de facto pogulu do nakagabas o pogun. Nokohimagon o Muzium Selangor di 1887 sabaagi ababayan amatur do kukumalaja awam kolonial. Nanu iti do karajaan koloniol gama do pombontukan Pogun-Pogun Melayu Borsokutu di toun 1896, di toun 1904 nopo nga piniamung o pontadbiran miampai Muzium Perak id Taiping sabaagi Muzium Pogun-Pogun Melayu Borsokutu id siriba pomorintaan di Leonard Wray Jr. Iso bongunan muzium i winonsoi miampai poimbida, i numaan reka'o do arkitek bobos otutunan, i Arthur Benison Hubback, nukaban di toun 1907.

Koleksi Muzium Selangor nopo nga nokoinggumu kopio id siriba do kurator (monguungulud), potilombus nopo nga pongarah, i Herbert Christopher Robinson. Surupu bobos otutunan suai id Muzium Selangor nopo nga kohompit no i Cecil Boden Kloss om Eibert Carl Henry Seimund. Muzium diti nogi nga minambayar do huhumombo om moninimung mantad Sarawak, kohompit no i Charles Ulok.

Kogumuan karaja zoologi montok moninimung do kakamot posuangon id muzium nopo nga poinlongkod id konuluhan ponong pogun tanga' semenanjung, Bukit Fraser, Genting Highlands, Cameron Highlands, minongukab do impohon montok popokito longkod kotombuluyan nuluhon id Malaysia antakan timpu baino.  Pinapaharo o muzium diti do ekspedisi tagayo kumaa id Nulu Tahan di toun 1905. Tinumimung nogi yolo id Kabaatan Thailand  om Indonesia. Ekspedisi om koleksi diti nopo nga sinuat id suang do *Journal of the Federated Malay States Museums*. Spesimen di notimung miampai rutin nopo nga pinoundalio kumaa Muzium British (Sajara Winoun), haro nogi i pinaatod kumaa Muzium Liverpool di toun 1914, om koleksi vertebrata nopo nga pinoundaliu ngawi mantad Muzium Selangor kumaa Muzium Raffles Singapura di toun 1926.
File:Maroon-breasted Philentoma, Philentoma velata, (NML-VZ 31.12.14.77b) collected from Gunung Angsi, Negeri Sembilan, Malaysia in November 1904, with a Selangor Museum label.jpg|**[[Maroon-breasted philentoma|Maroon-breasted Philentoma]] with old Selangor Museum label.**
File:Malayan Whistling-thrush, Myophonus robinsoni, (NML-VZ 31.12.14.143) collected from Bukit Fraser, Pahang, Malaysia on 22 October 1909, with a Selangor Museum label.jpg|**[[Malayan whistling thrush|Malayan Whistling-thrush]] with old Selangor Museum label.**
File:Grey Nightjar, Caprimulgus jotaka, (NML-VZ 31.12.14.25) collected from Semangko Pass, Pahang, Malaysia in February1908, with a Selangor Museum label.jpg|**[[Grey nightjar|Grey Nightjar]] with old Selangor Museum label.**
Maamaso 10 Gomot 1945, id kolimpupuson do Pisangadan Pogun II, boogian wanan do musium nopo nga noontok do bom o norumbak gama do pengebom US B-29, mantad do Allied Forces. Koleksi muzium di noolu nopo nga pinoundaliu id Muzium Perak id Taiping.

Kalapas Pisangadan Pogun II, boogian wanan do Muzium Selangor nopo nga kakal gunoon montok liwang sajara. Maamaso kagabasan do Porsokutuan Tanah Melayu, Luguan Montiri Tunku Abdul Rahman nopo nga pinoposoliwan do tua pomusarahan montok momonsoi iso muzium montok poopian do khazanah sajara om koubasanan pogun. Struktur muzium di nokodori nopo nga hinumput miampai poimponu montok manahak liwang kumaa pamansayan do muzium wagu. Muzium Pogun di wagu nopo nga nokohimagon id bagas kinoyonon do Muzium Selangor.

### Reka bontuk om kapamansayan

Pamansayan montok Muzium Pogun di wagu nopo nga nokotimpuun di toun 1959 om nopongo di toun 1963. Nokohimagon di Tuanku Syed Putra Ibni al-Marhum Syed Hassan Jamalullail, Yang di-Pertuan Agong kotolu, o muzium diti di 31 Magus 1963.

Reka bontuk muzium diti nopo nga naanu di arkitek Ho Kok Hoe, nakaanu do inspirasi mantad inus kapamansayan istana diraja Melayu om inus kapamansayan vernakular Melayu tradisional. Reka bontuk dii nopo nga kohompit no poruntukan montok liwang koposolimbahan om ababayan. Totobon sumuang nopo nga popokito do mural mozek tagayo i popokito do boogian taatanga do bangunan i numaan inlumisai momoguno jubin poimbida, tutungkap tinahak do kerajaan Pakistan. Pinopouhan nogi o UNESCO do pirundingan do tangaabaal muzium mantad mogikaakawo muzium sompomogunan.

Antakan di 4 Ngiop 1996, bangunan diti nopo nga pinosuang id Akta Antikuiti 169/1976 sabaagi monumen purba om kinoyonon kisajara.

### Sukarelawan Muzium Malaysia (MVM)
Miampai sokodung mantad Jabatan Muzium Pogun, tulun di orohian do koubasanan om sajara i poingion id Kuala Lumpur miampai ginumu di agayo nopo nga minombontuk fo tinimungan manananud do tutumombului muzium miampai sukarela di toun 2007 montok monguhup do kinorikatan tutumombului sompomogunan di mingkawas. Id nonggo-nonggo timbu, lobi kuang 20 gisom 100 sukarelawan mantad mogikaakawo pogun pinopotounda do kotombuluyan id suang do boros Inggiris, Korea, Jepun om Perancis. Tinimungan diti nopo nga pinohimagon montok tutumombului id pogun Malaysia, om kumalaja lobi-lobi po antakan tadau minggu.

MVM nogi nga mompromosi do koubasanan tinungkusan om sajara Malaysia id sikul om papaanjul do kotombuluyan montok surupu kumaa kinoyonon id posorili do Kuala Lumpur om Malaysi. Poomitanan nopo nga tumombului id Kuala Kangsar om Georgetown, Santuari Gajah Kuala Gandah, Diraja Selangor id Setapak om mamaramai Tadau Moyang id kampung Hma' Meri Orang Asli id Pulau Carey. Tinimungan diti nogi nga papaanjul do caramah om kalas kokomoi koubasanan tinungkusan om sajara pogun.

Di 2009, pinapaanjul o MVM do koposolimbahan "Jom Main" miampai posokodungan do Muzium Pogun, i minogintong kawagu do pomoinan koubasanan di koumbal pomoinon do tangaanak id pogun Malaysia.

## Galeri
Kopokitanan om koposolimbahan id muzium diti nopo nga poinlongkod kumaa sajara, koubasanan om tradisi songkinoyonon, inus om tinunturu, aktiviti ekonomi, flora om fauna songkinoyonon, sanjata om tusin.

Muzium diti nopo nga papaladsong do mogikaakawo galeri, miampai tima poinsondii. Simbou siriba nopo nga popokito do sajara geografi om sandad semenanjung Tanah Melayu i tumimpuun do Timpu Batu, Timpu Gangsa om Timpu Besi, kerajaan Hindu-Buddha gisom kesultanan Islam Melaka. Negeri-negeri Melayu Hindu-Buddha nokodori miagal do Gangga Negara, Srivijaya om Majapahit nopo nga sinuku. Piipiro koleksi di haro nopo nga miagal do patung watu makara, gangsa Avalokiteshvara id Bidor, model candi Lembah Bujang id Kedah, om nogi popokito do niadaan timpu pogulu miagal do Borobudur Jawa om kapal Majapahit. Kopokitanan nopo nga tumilombus kumaa Kesultanan Islam Melaka om mogikaakawo pogun id Malaysia. Kopokitanan dii nopo nga popokito do kapansalan kesultanan Melaka montok identiti kabansaan Malaysia. Simbou koduo nopo nga montok sajara kolonial i minogoit do Kagabasan. Kiwaa kodolinan montok ponompon tulu diraja raja-raja Melayu.

Toinsanan galeri nopo nga kohompit no do Galeri Sipoot Kabansaan om Galeri Sajara Posorili.

Id posorili do bongunan muzium, kiwaa piipiro kopokitanan do padsakayan labus id Malaysia, di pogulu po om timpu baino. Pameran Korita Lembu Melaka nopo nga kaagal-agal do korita kuda pogulu id Amerika. Kapansalan i au milo soguluanan nopo nga Lokomotif Stim i winonsoi di Kitson & Co, England, i gunoon di toun 1921 gisom notingkod di toun 1969. Kohompit iri do 1.5 riong watu rel; Korek Timah i kopiagal do kilang poinhampung, id tasik sandad toi ko' winonsoi. Pinokito nogi o padsakayan komotor, miagal do padsakayan sivik antik om padsakayan sondii, kohompit no do Proton Saga 1.3 liter di bobos tosopung, korita kabansaan kumoiso i pinosoliwan di 9 Mahas 1985. Suai ko' iri, haro nogi duo monumen id kinoyononon dii: patung gangsa Raja Edward VII, om patung Sir Frank Swettenham.

Muzium Pogun nogi nga pinapaharo do kopokitanan kitema koubasanan i popokito do aspek koposion om koubasanan pomogunan di pointantu. 

### Dewan Longkod
Ponginlumis montok silu do Dewan Longkod nopo nga jubin mozek miampai reka bontuk geometri obulou mantad Pakistan, miampai panel ukiran di apangkal id siling do dewan. Dewan Longkod nopo nga popoopi do kopokitanan toruhai, om kopokitanan kitema om poimbida i pohoroon id dewan diti miampai pialatan timpu montok mompromosi do kopurimanan kokomoi kopogikaakawaan koubasanan om tinungkusan do pogun. Koposolimbahan labus pogun nogi nga pohoroon do monoroinsan.

Koposolimbahan di nakatalib nopo nga kohompit no do *The Islamic Civilization*, *Our King*, *The World of Flowers*,*Durian King of Fruits*, *Topeng dari Sarawak*, *'World Currency*, *Islamic Frontiers of China*, *American Frontiers*, om *Seni Bina Agama dari Belanda*. 

Muzium diti nopo nga manahak panatalan di agaras kopio kumaa Alam Melayu, om soboogian tagayo nopo nga montok kopohimaganan do Koisaan Kabansaan Melayu Miiso (Pertubuhan Kebangsaan Melayu Bersatu), iso parti Barisan Nasional. Kiwaa okuri kokomoi kohompitan do Koisaan Sina Malaya (Persatuan Cina Malaya) om Kongres India Malaya, hinonggo tolu parti misokodung montok mamagampot do Kagabasan Tanah Melayu di 31 Magus 1957. 

### Istana Satu

Iso kawagu pamagayat do muzium diti nopo nga istana kayu Terengganu di nokodori, miampai ginayo sandad i otutunan sabaagi Istana Satu. Winonsoi iti di Sultan Zainal Abidin III, Sultan Terengganu di toun 1884 id natad do Kota Istana Maziah, Kuala Terengganu. Bongunan diti nopo nga inus winonsoi tradisional Melayu Terengganu, id suang do bontuk di lohowon sabaagi  "Rumah Tiang Dua Belas". Kayu i ginuno nopo nga cengal. Istana Satu diti nopo nga winonsoi id natad do Muzium Pogun di Ngiop April 1974.

Istana di noinsanangan kawagu nopo nga walai kayu i winonsoi montok kinoyonon tropika, miampai torigi di kaanu papawaya do tongus miampai obibas id siriba do bongunan om taap rahami i otidong montok poposogit do boogian suang. Kiwaa pinatu kayu di apangkal id boogian totobon om liligaon.

Id sampaping do Istana Satu nopo nga haro duo kelirieng toi ko' torigi lobong. Kelieng nopo nga winonsoi mantad guas kayu tokodou di agayo, nopotuan mantad sawat kumaa siriba. Relung id tisan nopo nga liwang montok rata susuhuon om tutumanud, om kiluang id boogian sawat montok popoili do balang di kisuang do tulang montok momuruan.

## Pongarah

* 1959–1963: Mubin Sheppard
* 1963–1967: J.J. Lowry
* 1968–1991: Shahrum bin Yub
* 1991–1996: Zulkifli bin Abd. Aziz
* 1996–2002: Kamarul Baharin bin Buyong
* 2002–2007: Dr. Adi bin Taha
* 2007–2008: Paiman bin Keromo
* 2008–2015: Ibrahim bin Ismail
* April 2015 – Manom 2015: Wan Jamaluddin bin Wan Yusoff
* Manom 2015 – baino: Kamarul Baharin bin A. Kasim

## Padsakayan awam
Muzium Pogun nopo nga poinladsong id dolikud, om pinopoolos do ngaran dau kumaa  stesen MRT Muzium Pogun id siriba do tana. Stesen (okon ko' muzium) pinooput kumaa  KL Sentral maya ralan mamanau soninaru 200 meter (660 kaki).  Akses mantad muzium kumaa wayaan mamanau kumaa  KL Sentral nopo nga nuru kawaya do kinoyonon kitiket id stesen MRT Muzium Pogun om pomolian tiket koritapui.

## Intangai nogi
* Katayadan muzium id Malaysia

## Sukuon

## Pambasaan potilombus

*
*
*
*
*

## Noputan labus

*